«Музыка ҡоралы төҙөлөшө буйынса бик ябай: ҡаты ағастан юнылған пластинканың оҙонлоғо – 17 см, киңлеге – 1,5–2 см, ҡалынлығы – ни бары 2 мм. Уртаһында тел уйылған, уның корпусҡа тоташҡан урынына ҡалын еп бәйләнгән. Беҙ Ҡәфиә инәйҙән берәй көй уйнап ишеттереүен үтендек. Бүлмәгә тыныс ҡына көй таралды. Ул көйҙә дерелдәүсе ҡыл тауышы ла, дөңгөр ҡаҡҡан тауыш та, серәкәй тауышы ла сағыла. Шул уҡ ваҡытта телдең гөжөлдәүе аша билдәле башҡорт бейеү көйө лә ишетелә ине», – тип һөйләй ҡумыҙсы.